  Туспуктэм: Руслан Нуриахметов Наталия Сильвестрова Удмуртиысь 37 ӵектосъёс Азьмуртлэн грантъёсъя фондэзлэн вожвылъяськоназ вормизы. Соос оглом 48 миллион манет утӥзы. Со сярысь элькунысь тӧролэн но кивалтэтлэн пресс-службазы ивортӥз. Конкурсэ Росси улосвылъёсысь 11 сюрслэсь трос ӵектосъёс вуизы, Удмуртиысь 193 куриськон вал. Вожвылъяськонын 1 сюрс 845 комерци луисьтэм огазеяськонъёс вормизы, соос пӧлысь 1 сюрс 664-ез улос огазеяськонъёс. Оглом вормем ӵектосъёслы 4,2 миллиард манет висъязы   Удмуртиысь тужгес но трос куриськонъёс Ижкарысь, Дэри, Сьӧлта но Сюмси ёросъёсысь келязы. Озьы ик вожвылъяськонэ Алнаш, Эгра, Красногорск, Сарапул, Балезино, Вавож, Каракулино, Ува, Якшур-Бӧдья ёросъёс пыриськизы. Кылсярысь, конкурсын элькунысь Студент туризмъя федераци турслёт радъян ӵектосэныз вормисе потӥз. Соос ужась но гуртъёсысь егитъёслы, озьы ик университетъёсысь студентъёслы вить бадӟым ужрад ортчытыны малпало. Со понна волонтеръёсты дышетозы но ужрадэз радъян понна луонлыкъёс кылдытозы. Тросэс ӵектосъёс тазалыксыя сюбегатэм луонлыкъёсын адямиосын герӟаськемын. Йырвизьзыя кылись муртъёслэн спортъя огъяросси федерацизылэн Удмуртиысь ёзэтэз нылпиослы но быдэ вуымтэоспонна адаптивной мугор чеберетъя «Локомотив 2.0» секциос кылдытонлы грант утӥз. 1-тӥ тулыспалэ Азьмуртлэн грантъёсъя фондэзлэн 2023-тӥ арлы кыкетӥ вожвылъяськэз кутскоз. Куриськонъёсты 15-тӥ южтолэзёзь кутозы. Тодэ вайытом, 2022-тӥ арын нырысетӥ вожвылъяськонын Удмуртиысь 51 ӵектосъёс 53 миллион манет утӥзы, кыкетӥяз 40 ӵектосъёс 32,5 миллион манет басьтӥзы.  Тегъёс: грантъёс Азьмуртлэнгрантъёсъяфондэз вожвылъяськон Удмуртия  